钦定古今图书集成/明伦汇编/官常典/第736卷 > 俞贞木
## 钦定古今图书集成/明伦汇编/官常典/第736卷 > 俞贞木

按《逊国正气纪》：“贞木，字有立，家世于吴，少聪颖，能属
文。稍长，笃志学问，欲力追古人。既冠无室，或劝之娶，
以学业未成谢之。永嘉陈麟以《易经》擅声，贞木从游，
尽得其所学。辞归，益研程、朱之说，直探羲文奥义，视
天下荣利泊如也。”洪武初，荐授韶州乐昌令。寻丁父
忧，服阕，改都昌令。县故有周元公、朱晦翁祠，下车拜
谒修治，即与诸生讲道以礼教，民翕然从化。未几，复
丁母艰，遂屏去尘纷，间作诗文以陶写情性。与人交，
力陈忠孝大义。郡守姚善闻其贤，数延至庠，行《乞言
礼》，皆关时务。“靖难”时，劝善起兵勤王，身先倡率。因被
逮，感愤卒于途。